На основу члана 26. Одлуке о образовању месних заједница на подручју Општине Владичин Хан („Службени гласник Града Врања“, број 20/17 и 25/17), и члана 6. став 1. тачка 2. Пословника о раду Комисије за спровођење избора за чланове Савета месних заједница на подручју Општине Владичин Хан, број 06-173/1/17-IV/04 од 18.10.2017. године, Комисије за спровођење избора за чланове Савета месних заједница на подручју Општине Владичин Хан, на седници одржаној дана 18.10.2017. године, донела је

**У П У Т С Т В О**

**О СПРОВОЂЕЊУ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА НА ПОДРУЧЈУ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

 Овим упутством ближе се уређује поступак спровођења избора за чланове Савета месних заједница на подручју Општине Владичин Хан, расписаних за 26. новембар 2017. године.

**Члан 2.**

 Број чланова Савета месних заједница који се бира утврђен је Статутима месних заједница.

 Број чланова Савета месних заједница који се бира јесте, за:

1. Савет МЗ Владичин Хан (15)
2. Савет МЗ Житорађе (13)
3. Савет МЗ Стубал (11)
4. Савет МЗ Лепеница (7)
5. Савет МЗ Мањак (9)
6. Савет МЗ Сува Морава (9)
7. Савет МЗ Прибој (7)
8. Савет МЗ Мазараћ (5)
9. Савет МЗ Калиманце (5)
10. Савет МЗ Горње Јабуково (7)
11. Савет МЗ Теговиште (5)
12. Савет МЗ Врбово (7)
13. Савет МЗ Грамађе (7)
14. Савет МЗ Кржинце (7)
15. Савет МЗ Љутеж (5)
16. Савет МЗ Гариње (7)
17. Савет МЗ Полом (7)
18. Савет МЗ Репиште(5)
19. Савет МЗ Јастребац(7)

**II ОРГАНИ ЗА СПРОВОЂЕЊЕ ИЗБОРА**

**Члан 3.**

 Органи за спровођење избора за чланове Савета месних заједница на подручју Општине Владичин Хан су: Комисија за спровођење избора за чланове Савета месних заједница на подручју Општине Владичин Хан (у даљем тексту: Комисија) и бирачки одбори.

**Комисија**

**Члан 4.**

Комисију чине председник, заменик председника, четири члана и њихови заменици именовани решењем Скупштине Општине Владичин Хан, број 06-162/4/17-IV/04 од 08.10.2017. године

**Члан 5.**

Комисија у оквиру надлежности:

- стара се о законитости спровођења избора,

- доноси Упутство за спровођење избора,

- утврђује обрасце са спровођење избора,

- именује бирачке одборе,

- одређује бирачка места,

- обезбеђује технички материјал,

- утврђује да ли су предлози кандидата сачињени и поднети у складу са Одлуком о образовању месних заједница за подручје Општине Владичин Хан, Статутима месних заједница и овим Упутством,

- утврђује и проглашава листе кандидата,

- утврђује број гласачких листића за гласачка места,

-утврђује резултате гласања и број гласова за сваког кандидата,

- врши надзор над радом бирачких одбора и одлучује о приговору на рад бирачких одбора,

- утврђује и објављује укупне резултате избора,

- подноси извештај председнику Скупштини општине о спроведеним изборима за чланове Савета месних заједница,

- обавља и друге послове у складу са Одлуком образовању месних заједница за подручје Општине Владичин Хан, Статутима месних заједница и Упутством.

Ближа правила о раду Комисије утврђују се Пословником Комисије.

**Бирачки одбори**

**Члан 6.**

Бирачки одбор именује Комисија, на начин и по поступку утврђеним овим Упутством а у складу са Одлуком о образовању месних заједница на подручју Општине Владичин Хан и Статутима месних заједница .

**Члан 7.**

 Бирачки одбор чине председник, четири члана и њихови заменици са подручја месне заједнице.

 Предлоге кандидата за састав бирачког одбора подноси Комисији Савет месне заједнице најкасније 15 дана пре дана одређеног за одржавање избора.

 Уколико Савет месне заједнице не достави Комисији предлог кандидата за састав бирачког одбора у прописаном року, Комисија ће именовати бирачки одбор из редова бирача те месне заједнице.

За члана бирачког одбора може бити предложено само лице које има изборно право, а није кандидат за члана Савета месне заједнице, нити је члан Комисије и има пребивалиште на подручју месне заједнице у којој се спроводе избори за чланове Савета месне заједнице.

 Предлог кандидата за чланове бирачких одбора треба да садржи: име и презиме лица, ЈМБГ, пребивалиште и адресу стана и број мобилног телефона за контакт.

 Комисија именује бирачке одборе најкасније 10 дана пре дана одржавања избора.

 Решење о именовању бирачких одбора Комисија доставља члановима најкасније 48 часова од дана његовог доношења.

**Члан 8.**

**Провера изборног права за чланове бирачких одбора**

 У бирачки одбор могу да се именују само лица која имају изборно право.

Пре подношења предлога за именовање лица у бирачке одборе, овлашћени предлагач је дужан да од надлежне организационе јединице Општинске управе прибави доказ о изборном праву за свако предложено лице.

**Замена чланова бирачког одбора**

**Члан 9.**

 Замену лица именованих у бирачке одборе врши Комисија на захтев овлашћеног предлагача, најкасније 48 часа пре дана одржавања избора.

 Замена лица може се вршити само из оправданих разлога. Оправданост разлога цениће Комисија.

 **Ограничења и разрешење чланова бирачких одбора**

**Члан 10.**

 Председник, чланови и њихови заменици не могу бити лица која су у међусобној сродности по правој линији без обзира на степен сродства, у побочној линији закључно са трећим степеном сродства, а у тазбинском сродству закључно са другим степеном сродства, као ни брачни другови и лица која су у међусобном односу усвојиоца и усвојеника, односно стараоца и штићеника.

 У случају постојања односа из којег проистиче забрана, лице које не може бити у саставу бирачког одбора одређује се применом следећих мерила:

* ако однос из којег проистиче забрана постоји између председника и заменика председника, у саставу бирачког одбора не може бити заменик председника,
* ако однос из којег проистиче забрана постоји између заменика председника и члана, у саставу бирачког одбора не може бити члан,
* ако однос из којег проистиче забрана између заменика председника и заменика члана, у саставу бирачког одбора не може бити заменик члана,
* ако однос из којег проистиче забрана постоји између члана и заменика члана у саставу бирачког одбора не може бити заменик члана,
* ако однос из којег проистиче забрана постоји између два члана у саставу бирачког одбора не може бити члан наведен под већим редним бројем,
* ако однос из којег проистиче забрана постоји између два заменика члана у саставу бирачког одбора не може бити заменик члана наведен под већим редним бројем.

 Комисија ће разрешити члана бирачког одбора који применом критеријума из става 1. и 2. овог члана не може да буде у бирачком одбору, и именоваће новог и ако овлашћени предлагач није благовремено предложио његову замену и ако су истекли рокови из члана 9. овог упутства за замену члана у бирачком одбору.

**Рад бирачких одбора**

**Члан 11.**

 Бирачки одбор непосредно спроводи гласање на бирачком месту, обезбеђује правилност и тајност гласања, стара се о одржавању реда на бирачком месту за време гласања, обавља и друге послове у складу са овим Упутством, Одлуком о образовању месних заједница за подручје општине Владичин Хан и Статутима месних заједница.

 Упутство о раду бирачких одбора достављају се бирачким одборима уз изборни материјал.

**Члан 12.**

 За председнике и заменике председника бирачких одбора организује се и спроводи обука за спровођење гласања на бирачком месту и примену Упутства о раду бирачких одбора, најкасније три дана пре дана одржавања избора.

**III ПРЕДЛАГАЊЕ КАНДИДАТА**

**ЗА ЧЛАНОВЕ САВЕТА МЕСНИХ ЗАЈЕДНИЦА**

**Предлагач кандидата за чланове савета месних заједница**

**Изборна листа**

**Члан 13.**

Право на предлагање кандидата за органе месне заједнице има сваки грађанин месне заједнице са бирачким правом.

Приликом предлагања кандидата за чланове Савета месне заједнице обавеза је испоштовати територијалну заступљеност месне заједнице као и принцип родне равноправности – једнакост полова.

 Кандидата за члана Савета предлаже најмање 5 бирача са бирачким правом на подручју Месне заједнице у којој се избори спроводе.

 Бирач може потписати предлог само за једног кандидата, на прописаном обрасцу.

 Ако је бирач потписао предлог за више предложених кандидата као важећи сматраће се потпис на прихваћеном предлогу који је раније поднет.

 Предложени кандидати дају писмену изјаву о прихватању кандидатуре.

 Предлози кандидата за чланове Савета месне заједнице достављају се Комисији најкасније 15 дана пре дана одређеног за одржавање избора.

**Документација која се доставља за предлагање кандидата**

**Члан 14.**

Документација која се доставља комисији за предлагање кандидата је:

* потврда о изборном праву за кандидата,
* писмена изјава кандидата да прихвата кандидатуру,
* потписи бирача који предлажу кандидата за члана савета месне заједнице,
* очитана важећа лична карта, односно фотокопија личне карте или важећег пасоша за предложеног кандидата

**Члан 15.**

 Комисија потврђује предлог кандидата за члана Савета месне заједнице, најкасније у року од 48 часова од дана пријема предлога.

 Решење о потврђивању предлога Комисија доставља у року од 24 часа од дана доношења решења подносиоцу.

**Члан 16.**

 Када Комисија утврди да је предлог поднет неблаговремено, донеће решење о његовом одбацивању.

**Члан 17.**

 Када Комисија утврди да предлог садржи недостатке који су сметња за потврђивање предлога, донеће у року од 24 часа од дана пријема предлога, закључак којим ће подносиоцу наложити да најкасније у року од 24 часа од часа достављања закључка отклони недостатке.

**Члан 18.**

 Када Комисија утврди да недостаци предлога нису отклоњени у предвиђеном року, донеће решење којим се одбија потврђивање предлога кандидата.

**Члан 19.**

 Комисија најкасније 5 дана по истеку рока за предлагање кандидата утврђује листу кандидата коју објављује на званичном сајту Општине Владичин Хан, Огласној табли Општинске управе општине Владичин Хан и Огласној табли месне заједнице.

**Члан 20.**

 На листу кандидата, кандидати се уносе по азбучном реду презимена. Уз име и презиме кандидата уноси се година рођења и занимање.

**Члан 21.**

 Сваки кандидат може одустати од кандидатуре најкасније три дана по истеку рока за предлагање кандидата.

 Одустанак кандидатуре подноси се писмено Комисији.

**IV БИРАЧКА МЕСТА**

**Надлежност за одређивање бирачких места**

**Члан 22.**

Бирачка места и њихов број за месну заједницу одређује Комисија.

 За свако бирачко место одређује се: број бирачког места, назив бирачког места, адреса бирачког места и подручје са којег гласају бирачи на том бирачком месту (улица, село, заселак, насеље и сл).

 Решење о одређивању бирачких места, Комисија доноси најкасније 10 дана пре дана одржавања избора и одмах након доношења објављује на интернет страници Општине, Огласној табли Општинске управе Општине Владичин Хан и Огласној табли месне заједнице.

**Уређивање бирачких места**

**Члан 23.**

 **Општинска управа Општине Владичин Хан ће благовремено обезбедити да простор који је одређен као бирачко место буде припремљен и отворен за гласање.**

 На бирачком месту видно се истичу: број и назив бирачког места, листа кандидата за чланове савета месне заједнице, решење о одређивању бирачког места (извод) и решење о именовању бирачког одбора.

 На бирачком месту и на 50 метара од бирачког места забрањено је истицање било каквог пропагандног материјала.

 Одржавање реда на бирачким местима ближе се уређује Упутством о раду бирачких одбора.

**V БИРАЧКИ СПИСАК**

**Обевештење о увиду у бирачки списак**

 **Члан 24.**

 Пет дана после утврђивања бирачких спискова по месним заједницама за подручје Општине Владичин Хан ( у даљем тексту: бирачки списак), Општинска управа обавештава грађане, путем јавног огласа или путем средстава јавног информисања, да могу извршити увид у бирачки списак и тражити, до закључења бирачког списка, упис, брисање, измену, допуну или исправку бирачког списка.

**Ажурирање бирачког списка**

**Члан 25.**

Ажурирање бирачког списка врши се до закључења бирачког списка, у складу са овим упутством.

**Закључивање бирачког списка и укупан број бирача**

**Члан 26.**

 Општинска управа решењем закључује бирачки списак 10 дана пре дана одржавања избора и у решењу утврђује укупан број бирача у месним заједницама у којима се спроводи избор чланова Савета месне заједнице и по бирачким местима.

Решење о закључењу бирачког списка доставља се Комисији најкасније 24 часа од часа његовог доношења.

 По добијању решења о закључењу бирачког списка, Комисија одмах објављује на интернет страници Општине Владичин Хан, Огласној табли Општинске управе и Огласној табли месне заједнице, укупан број бирача у месним заједницама и по бирачким местима.

**Изводи из бирачког списка**

**Члан 27.**

 **Општинска управа општине Владичин Хан припрема и оверава штампане изводе из бирачког списка, разврстане по бирачким местима.**

 **Оверене изводе из бирачког списка, Општинска управа доставља Комисији, најкасније у року од 24 часа од дана доношења решења о закључењу бирачког списка.**

**Коначан број бирача**

**Члан 28.**

 **После закључења бирачког списка, Комисија узима у обзир само она решења на којима се заснивају промене у бирачком списку, која је примила најкасније 48 часова пре дана одржавања избора.**

 **На основу решења из става 1. овог члана, Комисија уноси промене у изводе из бирачког списка и одмах потом утврђује и објављује на интернет страници Општине Владичин Хан, Огласној табли Општинске управе и Огласној табли месне заједнице коначан број бирача у месним заједницама на подручју општине Владичин Хан у којима се спроводи избор чланова Савета месне заједнице.**

**VI ОБАВЕШТЕЊЕ О ГЛАСАЊУ**

**Члан 29.**

 Бирач гласа на бирачком месту на коме је уписан у извод из бирачког списка.

 **Бирач се обавештава о дану, времену и месту одржавања избора за чланове Савета месне заједнице најкасније 5 дана пре одржавања избора, саопштењем путем медија, на Огласној табли месних канцеларија и Огласној табли месних заједница.**

**VII ПРЕДАЈА ИЗБОРНОГ МАТЕРИЈАЛА**

**БИРАЧКИМ ОДБОРИМА ПРЕ ГЛАСАЊА**

**Обезбеђивање изборног материјала**

**Члан 30.**

 Комисија благовремено обезбеђује за сваки бирачки одбор:

1. изборну листу кандидата за чланове Савета месне заједнице,
2. решење о одређивању бирачког места (извод),
3. решење о именовању бирачког одбора,
4. извод из бирачког списка за гласање на бирачком месту,
5. контролни лист за проверу исправности гласачке кутије,
6. потребан број гласачких листића који одговара броју бирача који су уписани у извод из бирачког списка,
7. потребан број образаца потврде о бирачком праву за гласање ван бирачког места,
8. образац записника о раду бирачког одбора на спровођењу гласања и утврђивању резултата гласања,
9. упутство о раду бирачких одбора.
10. списак лица пријављених за посматраче.
11. прибор за писање,
12. прибор за печаћење
13. коверте за одлагање гласачких листића и другог изборног материјала,
14. свеће,
15. пластичне џакове

Општинска управа обезбеђује за сваки бирачки одбор

1. гласачку кутију,
2. параван за гласање**,**

Општинска управа ће благовремено обезбедити простор за безбедно чување изборног материјала до предаје истог бирачком одбору.

**Предаја изборног материјала бирачким одборима**

**Члан 31.**

 Изборни материјал, заједно са материјалом који је обезбедила Општинска управа, Комисија предаје бирачким одборима у седишту Општине, најкасније 48 часа пре дана одржавања избора.

 О примопредаји изборног материјала бирачким одборима пре гласања сачињавају се записници, на прописаним обрасцима.

**VIII ГЛАСАЊЕ**

**Члан 32.**

 Гласање на изборима се обавља на начин утврђен овим упутством и Упутством о раду бирачких одбора.

 Гласање се врши на гласачким листићима.

 Гласачки листић садржи:

* ознаку месне заједнице и назнаку да се гласа за избор чланова Савета месне заједнице
* редни број који се ставља испред предлога кандидата
* називе кандидата са листе кандидата по азбучном реду презимена
* напомена да се гласа за онолико кандидата колико се бира у месној заједници
* напомена да се гласа заокруживањем редног броја испред имена кандидата

**Члан 33.**

 Бирач који није у могућности да гласа на гласачком месту (немоћно или спречено лице), може најкасније до 11 часова на дан гласања, обавестити бирачки одбор о томе да жели да гласа.

 Два члана бирачког одбора које одреди бирачки одбор, одлазе код таквог бирача, утврђују његов идентитет и предају му службену коверту, гласачки листић, листу кандидата потврду о изборном праву за гласање ван бирачког места и посебан коверат за попуњени гласачки листић, упознају га са начином гласања па напуштају просторију у којој бирач гласа.

 Гласање бирача ван бирачког места може се обавити само у оквиру подручја које обухвата бирачко место.

**IX ПРИМОПРЕДАЈА ИЗБОРНОГ МАТЕРИЈАЛА ПОСЛЕ ГЛАСАЊА**

**Члан 34.**

 Пошто утврди резултате гласања на бирачком месту, бирачки одбор без одлагања, а најкасније у року од 5 часова од затварања бирачког места, предаје Комисији, у запечаћеним ковертама: оригинал записника о раду бирачког одбора; извод из бирачког списка, контролни лист за проверу исправности гласачке кутије, запечаћене коверте у којима су одвојено стављени неупотребљени, неважећи и важећи гласачки листићи, потписане потврде о изборном праву за гласање ван бирачког места, као и преосталу изборну документацију и материјал обезбеђен од Општинске управе Општине Владичин Хан.

 На ковертама се исписује шта садрже, а на ковертама које садрже гласачке листиће исписује се број гласачких листића.

 О примопредаји изборног материјала Комисији после гласања сачињавају се записници на прописаним обрасцима.

**X УТВРЂИВАЊЕ РЕЗУЛТАТА ИЗБОРА**

**Члан 35.**

 По пријему изборног материјала са бирачких места, Комисија, у року од 24 часа од затварања бирачких места, утврђује, посебно за сваку месну заједницу: укупан број бирача уписаних у бирачки списак, број бирача који су гласали на бирачком месту, број бирача који су гласали ван бирачког места, укупан број примљених гласачких листића, укупан број неважећихгласачких листића, укупан број важећих гласачких листића, укупан број неупотребљених гласачких листића и број гласова датих за сваког кандидата.

 Комисија објављује резултате избора у року од 24 часа од утврђивања резултата избора.

**Члан 36.**

 Комисија утврђује резултате гласања посебно за сваку месну заједницу.

**Члан 37.**

 За чланове Савета месне заједнице изабрани су кандидати са највећим бројем гласова.

 Комисија изабраном члану савета месне заједнице издаје уверење.

**XI ПОНОВНИ ИЗБОРИ**

**Члан 38.**

 Уколико два или више кандидата добију једнак број гласова избори се понављају само за кандидате до броја кандидата колико се бира за чланове Савета месне заједнице, у року од 7 дана.

 Поновни избори спроводе се ако Комисија поништи изборе због неправилности у спровођењу избора за чланове Савета.

 Ако се избори пониште на поједином бирачком месту, гласање се понавља само на том бирачком месту.

 Поновни избори спроводе се најкасније 7 дана од дана поништавања избора у Месној заједници, односно од дана поништења избора на бирачком месту.

 Поновне изборе расписује Комисија.

 Поновни избори спроводе се по листи кандидата утврђеној за изборе који су поништени, осим када су избори поништени због неправилности у поступку предлагања кандидата.

 У случају понављања избора коначни резултати избора утврђују се по завршетку поновљеног гласања.

**XII СТАНДАРДИ ЗА ИЗБОРНИ МАТЕРИЈАЛ**

**Гласачки листићи**

**Члан 39.**

 Гласачки листићи за избор чланова савета месних заједница штампају се на једном месту, где одреди Комисија.

 Садржај, облик и изглед гласачких листића утврђује Комисија.

 Комисија утврђује број гласачких листића, који је једнак броју бирача уписаних у бирачки списак за сваку месну заједницу посебно.

 Пре почетка штампања, Комисија утврђује број резервних гласачких листића, који не може бити већи од 0,3 % уписаних у бирачки списак за сваку месну заједницу која има више од 1501 бирача уписаних у бирачки списак, односно не може бити већи од 1% уписаних у бирачки списак за сваку месну заједницу која има мање од 1500 бирача уписаних у бирачки списак. У математичком обрачуну процента броја резервних гласачких листића заокруживање ће се вршити на најближи већи цео број.

**Члан 40.**

 Комисија припрема по један гласачки листић за сваку месну заједницу, који оверава печатом.

 На основу припремљеног гласачког листића у смислу става 1. овог члана, израђује се утврђен број гласачких листића.

**Члан 41.**

 Комисија, преко својих чланова, надзире штампање гласачких листића.

**XIII ЗАШТИТА ИЗБОРНОГ ПРАВА**

**Члан 42.**

Сваки бирач, кандидат за члана Савета или предлагач кандидата има право да поднесе приговор Комисији због неправилности у поступку кандидовања и спровођења избора.

 Приговор се подноси у року од 24 часа од дана када је донета одлука односно учињен пропуст.

**Члан 43.**

Комисија је дужна да у року од 48 часова од пријема приговора размотри приговор, реши по њему и донети акт достави подносиоцу приговора.

 Ако Комисија усвоји поднет приговор поништиће радњу у поступку предлагања или избора кандидата или ће поништити изборе за чланове Савета.

**Члан 44.**

Против решења Комисије, може се изјавити жалба Управном суду у року од 24 часа од достављања решења.

**Члан 45.**

 Кандидат коме је од стране комисије потврђена кандидатура има право да предложи лице-посматрача, који ће пратити рад бирачког одбора у месној заједници где је кандидован, најкасније у року од 48 часа од потврђивања предлога кандидата, на обрасцу Комисије.

 Кандидат може за посматрача да пријави бирача са територије месне заједнице у којој је кандидован. Кандидат не може за посматрача да пријави кандидата за члана Савета месне заједнице или члана органа за спровођење избора за чланове Савета месне заједнице.

**Члан 46.**

 По констатацији о испуњености услова за праћење рада бирачког одбора , Комисија издаје овлашћење лицу да у својству посматрача прати рад бирачког одбора.

**XIV СРЕДСТВА ЗА СПРОВОЂЕЊЕ ИЗБОРА**

**Члан 47.**

 Средства за спровођење избора обезбеђују се у буџету Општине Владичин Хан.

**XV ОБРАСЦИ ЗА СПРОВОЂЕЊЕ ИЗБОРНИХ РАДЊИ**

**Члан 48.**

Обрасци заспровођење изборних радњи за избор за чланове Савета месних заједница на подручју Општине Владичин Хан прописује Комисија.

**XVI ПРЕЛАЗНЕ И ЗАВРШНЕ ОДРЕДБЕ**

**Члан 49.**

 Комисија доноси Роковник за обављање изборних радњи у поступку избора чланова савета месних заједница на подручју Општине Владичин Хан

**Члан 50.**

Упутство ступа на снагу даном доношења и објавиће се на интернет страници Општине Владичин Хан, Огласној табли Општинске управе и огласној табли месне заједнице.

**Комисија за спровођење избора за чланове Савета месних заједница**

 **на подручју Општине Владичин Хан**

**Број: 06-173/2/17-IV/04**

 **ПРЕДСЕДНИК,**

 **Соња Младеновић**